SKRIFTLIG FORESPØRGSEL P-2804/01

af Fiorella Ghilardotti (PSE) til Kommissionen

(2. oktober 2001)

Om: Forskelsbehandling med hensyn til ligebehandling ved udvælgelsesprøve COM/C/1/01

Er det Kommissionen bekendt, at der i forbindelse med udvælgelsesprøve COM/C/1/01(1) i modsætning til, hvad der hidtil har været sædvane, tilsyneladende ikke gælder særlige bestemmelser om aldersdispensation for kvinder, som har været ude af arbejdsmarkedet på grund af en eller flere barselsperioder?

Er Kommissionen ikke af den opfattelse, at der er tale om en åbenlys forskelsbehandling af erhvervsaktive kvinder, som er i direkte strid med fællesskabsretten og helt ude af trit med den ligestillingspolitik, som EU-institutionerne har ført igennem længere tid?

Mener Kommissionen ikke, at den må gribe ind hurtigt for at afhjælpe denne forskelsbehandling, idet anmodningerne om deltagelse i udvælgelsesprøven skal være indgivet senest den 19. oktober 2001, og at mange potentielt interesserede kvinder, såfremt der ikke sker en afklaring, måske vil undlade at deltage, idet de ikke opfylder de bestemmelser om alder, som fremgår af meddelelsen om udvælgelsesprøven?

(1) EFT C 251 af 11.9.2001, s. 12.

Svar afgivet på Kommissionens vegne af Neil Kinnock

(12. november 2001)

Der er ikke dispenseret fra den gældende aldersgrænse i meddelelsen om udvælgelsesprøve KOM/C/1/01. Dette har været fast praksis for alle almindelige udvælgelsesprøver offentliggjort af Kommissionen siden februar 1998.

Med den afgørelse, som blev vedtaget den 21. januar 1998, besluttede Kommissionen i princippet ikke længere at anvende aldersgrænser i sine meddelelser om udvælgelsesprøver. Den gav dog samtidig udtryk for, at det var nødvendigt at koordinere EU-institutionernes praksis på dette område. Følgende besluttede Kommissionen at hæve aldersgrænsen for udvælgelsesprøver til grundlønklasserne fra 35 til 45 år. Det skal bemærkes, at andre EU-institutioner også har aldersgrænser i deres udvælgelsesprøver, og at de i visse tilfælde er lavere end 45 år.

Inden 1998 var begrundelsen for at dispensere fra aldersgrænsen, at det for visse ansøgere kunne være vanskeligt at opnå det krævede antal års erfaring, inden de var 35, da de af forskellige årsager havde haft afbrydelser i deres karriere. Dette er imidlertid ikke længere aktuelt med en aldersgrænse på 45 år.

I forbindelse med udvælgelsesprøve KOM/C/1/01 forlanges der kun, at ansøgerne har opnået fire års erhvervserfaring efter erhvervelsen af den krævede eksamen (første del af sekundærtrinnet), som normalt afsluttes i 16-års alderen. Det er således ikke Kommissionens opfattelse, at en aldersgrænse på 45 år (som er tilladt i henhold til artikel 1, litra g), i bilag III til personalevedtægten) uden dispensationsmulighed kan siges at være diskriminerende over for kvinder eller andre ansøgere. Kommissionen har derfor ikke til hensigt at lave ændringer i udvælgelsesprøve KOM/C/1/01.

Kommissionen vil imidlertid fortsætte sine overvejelser af, hvordan man kan få kvinder, der har afbrudt deres erhvervskarriere af familiemæssige grunde, til at søge om at deltage i udvælgelsesprøver, og den vil bestræbe sig på at sikre, at de ikke diskrimineres i forbindelse hermed.

Det ærede medlem gøres desuden opmærksom på, at Kommissionen i aktion 27, 29 og 50 i hvidbogen om reform af Kommissionen(1) af 1. marts 2000 og senere i høringsdokumentet om udvælgelsesprøver og ansættelse af 28. februar 2001(2) har givet udtryk for, at den politisk har til hensigt at afskaffe aldersgrænserne i forbindelse med udvælgelsesprøver. I de samme dokumenter har Kommissionen foreslået, at der indføres et tættere samarbejde institutionerne imellem i ansættelsespørgsmål, og at der oprettes et EU-ansættelseskontor, som fremover skal stå for afholdelsen af alle udvælgelsesprøver til EU-institutionerne. EU-institutionernes generalsekretærer enedes på deres møde den 9. juli 2001 om, at aldersgrænsen er et af de spørgsmål, som direktionen for det fremtidige ansættelseskontor skal tage sig af (denne direktion vil være sammensat af repræsentanter for alle EU-institutioner).

(1) KOM(2000) 200 endelig udg.

(2) SEK(2001) 294/4.